ડૉ. મયંક માધવાણીના દવાખાને વિદ્યાએ પહેલી વાર રાવ દંપતીને જોયું. સ્ત્રી સુંદર હતી પરંતુ પુરુષ એકદમ કદરૂપો દેખાતો હતો. બેઠી દડી, જાડો અને કાળો દેહ, ખાસ કરીને તેનું દેડકાં જેવું મોઢું. વિદ્યાને અણગમો થઇ આવ્યો એ ચહેરો જોઈને. આ પુરુષનું બીજ પોતાના ગર્ભાશયમાં રોપવાનું હતું..! એટલું જ નહિ, નવ મહિના ઉછેરવાનું પણ હતું..! એ ચહેરા પ્રત્યે આટલો બધો તિરસ્કાર કેમ જાગતો હતો..! ચિત્ત વિચારે ચઢ્યું. ને એ સાથે તેના મનમાં બિલકુલ આવો જ એક બીજો ચહેરો ઝબકી ગયો.